title: Sklep Političnega in varnostnega odbora (SZVP) 2018/2075 z dne 7. decembra 2018 o podaljšanju mandata vodje nadzorne misije Evropske unije v Gruziji (EUMM Georgia) (EUMM GEORGIA/1/2018)

text:
                  28.12.2018

                  SL

                  Uradni list Evropske unije

                  L 331/217

         SKLEP POLITIČNEGA IN VARNOSTNEGA ODBORA (SZVP) 2018/2075
         z dne 7. decembra 2018
         o podaljšanju mandata vodje nadzorne misije Evropske unije v Gruziji (EUMM Georgia) (EUMM GEORGIA/1/2018)
         POLITIČNI IN VARNOSTNI ODBOR JE –
         ob upoštevanju Pogodbe o Evropski uniji in zlasti tretjega odstavka člena 38 Pogodbe,
         ob upoštevanju Sklepa Sveta 2010/452/SZVP z dne 12. avgusta 2010 o nadzorni misiji Evropske unije v Gruziji, EUMM Georgia (1), in zlasti člena 10(1) Sklepa,
         ob upoštevanju naslednjega:

                     (1)

                     Na podlagi Sklepa 2010/452/SZVP je Politični in varnostni odbor (PVO) v skladu s členom 38 Pogodbe pooblaščen za sprejemanje ustreznih odločitev glede zagotavljanja političnega nadzora in strateškega vodenja nadzorne misije Evropske unije v Gruziji (v nadaljnjem besedilu: EUMM Georgia), vključno z odločitvijo o imenovanju vodje misije.

                     (2)

                     Politični in varnostni odbor je 19. decembra 2017 sprejel Sklep (SZVP) 2017/2438 (2), s katerim je Erika HØEGA imenoval za vodjo misije EUMM za obdobje od 15. decembra 2017 do 14. decembra 2018.

                     (3)

                     Svet je 3. decembra 2018 sprejel Sklep (SZVP) 2018/1884 (3), s katerim je podaljšal mandat misije EUMM Georgia do 14. decembra 2020.

                     (4)

                     Visoki predstavnik Unije za zunanje zadeve in varnostno politiko je predlagal, da se mandat Erika HØEGA kot vodje misije EUMM Georgia podaljša, in sicer od 15. decembra 2018 –

               SPREJEL NASLEDNJI SKLEP:

            Člen 1
            Mandat Erika HØEGA kot vodje misije EUMM Georgia se podaljša, in sicer od 15. decembra 2018.

            Člen 2
            Ta sklep začne veljati na dan sprejetja.
            Veljati preneha 14. decembra 2020.

            V Bruslju, 7. decembra 2018

                  Za Politični in varnostni odbor

                  Predsednica

               S. FROM-EMMESBERGER

            (1)  UL L 213, 13.8.2010, str. 43.

            (2)  Sklep Političnega in varnostnega odbora (SZVP) 2017/2438 z dne 19. decembra 2017 o imenovanju vodje nadzorne misije Evropske unije v Gruziji (EUMM Georgia) (EUMM GEORGIA/1/2017) (UL L 344, 23.12.2017, str. 39).

            (3)  Sklep Sveta (SZVP) 2018/1884 z dne 3. decembra 2018 o podaljšanju in spremembi Sklepa 2010/452/SZVP o nadzorni misiji Evropske unije v Gruziji, EUMM Georgia (UL L 308, 4.12.2018, str. 41).


title: Sklep Sveta (SZVP) 2018/2078 z dne 21. decembra 2018 o spremembi Sklepa 2014/512/SZVP o omejevalnih ukrepih zaradi delovanja Rusije, ki povzroča destabilizacijo razmer v Ukrajini

text:
                  28.12.2018

                  SL

                  Uradni list Evropske unije

                  L 331/224

         SKLEP SVETA (SZVP) 2018/2078
         z dne 21. decembra 2018
         o spremembi Sklepa 2014/512/SZVP o omejevalnih ukrepih zaradi delovanja Rusije, ki povzroča destabilizacijo razmer v Ukrajini
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 31. julija 2014 sprejel Sklep 2014/512/SZVP (1).

                     (2)

                     Evropski svet je 19. marca 2015 sklenil, da bodo sprejeti potrebni ukrepi za jasno povezanost trajanja omejevalnih ukrepov s celovitim izvajanjem sporazumov iz Minska, z upoštevanjem, da je bilo celovito izvajanje predvideno za 31. december 2015.

                     (3)

                     Svet je 5. julija 2018 podaljšal Sklep 2014/512/SZVP do 31. januarja 2019, da bi lahko nadalje ocenil izvajanje sporazumov iz Minska (2).

                     (4)

                     Po oceni izvajanja sporazumov iz Minska bi bilo treba Sklep 2014/512/SZVP podaljšati za nadaljnjih šest mesecev, da bi lahko Svet nadalje ocenil njihovo izvajanje.

                     (5)

                     Sklep 2014/512/SZVP bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Prvi pododstavek člena 9(1) Sklepa 2014/512/SZVP se nadomesti z naslednjim:

                  „1.   Ta sklep se uporablja do 31. julija 2019.“

            Člen 2
            Ta sklep začne veljati dan po objavi v Uradnem listu Evropske unije.

            V Bruslju, 21. decembra 2018

                  Za Svet

                  Predsednica

               J. BOGNER-STRAUSS

            (1)  Sklep Sveta 2014/512/SZVP z dne 31. julija 2014 o omejevalnih ukrepih zaradi delovanja Rusije, ki povzroča destabilizacijo razmer v Ukrajini (UL L 229, 31.7.2014, str. 13).

            (2)  Sklep Sveta (SZVP) 2018/964 z dne 5. julija 2018 o spremembi Sklepa 2014/512/SZVP o omejevalnih ukrepih zaradi delovanja Rusije, ki povzroča destabilizacijo razmer v Ukrajini (UL L 172, 9.7.2018, str. 3).


title: Sklep (EU) 2018/2073 Evropskega parlamenta z dne 24. oktobra 2018 o razrešnici glede izvrševanja proračuna Evropskega azilnega podpornega urada za proračunsko leto 2016

text:
               28.12.2018

               SL

               Uradni list Evropske unije

               L 331/213

      SKLEP (EU) 2018/2073 EVROPSKEGA PARLAMENTA
      z dne 24. oktobra 2018
      o razrešnici glede izvrševanja proračuna Evropskega azilnega podpornega urada za proračunsko leto 2016
      EVROPSKI PARLAMENT,

                  —

                  ob upoštevanju končnega zaključnega računa Evropskega azilnega podpornega urada za proračunsko leto 2016,

                  —

                  ob upoštevanju poročila Računskega sodišča o zaključnem računu Evropskega azilnega podpornega urada za proračunsko leto 2016 z odgovorom urada (1),

                  —

                  ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2016 v skladu s členom 287 Pogodbe o delovanju Evropske unije pripravilo Računsko sodišče,

                  —

                  ob upoštevanju priporočila Sveta z dne 20. februarja 2018 o podelitvi razrešnice uradu glede izvrševanja proračuna za proračunsko leto 2016 (05941/2018 – C8-0087/2018),

                  —

                  ob upoštevanju svojega sklepa z dne 18. aprila 2018 (3) o odlogu sklepa o podelitvi razrešnice za proračunsko leto 2016, kot tudi odgovorov izvršnega direktorja Evropskega azilnega podpornega urada,

                  —

                  ob upoštevanju ukrepov Generalnega direktorata Evropske komisije za migracije in notranje zadeve ter upravnega odbora Evropskega azilnega podpornega urada po sklepu Parlamenta z dne 18. aprila 2018 o odložitvi razrešnice, ki so privedli do odstopa Joséja Carreire s položaja izvršnega direktorja Evropskega azilnega podpornega urada dne 6. junija 2018,

                  —

                  ob upoštevanju predstavitve z dne 3. septembra 2018 in predloženih korektivnih ukrepov, ki jih je novi začasni izvršni direktor Evropskega azilnega podpornega urada že sprejel od svojega imenovanja junija 2018,

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (4) in zlasti člena 208,

                  —

                  ob upoštevanju Uredbe (EU) št. 439/2010 Evropskega parlamenta in Sveta z dne 19. maja 2010 o ustanovitvi Evropskega azilnega podpornega urada (5) in zlasti člena 36,

                  —

                  ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (6) in zlasti člena 108,

                  —

                  ob upoštevanju člena 94 in Priloge IV Poslovnika,

                  —

                  ob upoštevanju drugega poročila Odbora za proračunski nadzor (A8-0299/2018),

         1.

            ne podeli razrešnice izvršnemu direktorju Evropskega azilnega podpornega urada glede izvrševanja proračuna urada za proračunsko leto 2016;

         2.

            navaja svoje pripombe v spodnji resoluciji;

         3.

            naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Evropskega azilnega podpornega urada, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

               Predsednik

            Antonio TAJANI

               Generalni sekretar

            Klaus WELLE

         (1)  UL C 417, 6.12.2017, str. 79.

         (2)  Glej opombo 1.

         (3)  UL L 248, 3.10.2018, str. 195.

         (4)  UL L 298, 26.10.2012, str. 1.

         (5)  UL L 132, 29.5.2010, str. 11.

         (6)  UL L 328, 7.12.2013, str. 42.


title: Sklep (EU) 2018/2071 Evropskega parlamenta z dne 24. oktobra 2018 o razrešnici glede izvrševanja splošnega proračuna Evropske unije za proračunsko leto 2016, oddelek II – Evropski svet in Svet

text:
               28.12.2018

               SL

               Uradni list Evropske unije

               L 331/210

      SKLEP (EU) 2018/2071 EVROPSKEGA PARLAMENTA
      z dne 24. oktobra 2018
      o razrešnici glede izvrševanja splošnega proračuna Evropske unije za proračunsko leto 2016, oddelek II – Evropski svet in Svet
      EVROPSKI PARLAMENT,

                  —

                  ob upoštevanju splošnega proračuna Evropske unije za proračunsko leto 2016 (1),

                  —

                  ob upoštevanju konsolidiranega zaključnega računa Evropske unije za proračunsko leto 2016 (COM(2017) 365 – C8-0249/2017) (2),

                  —

                  ob upoštevanju letnega poročila Računskega sodišča glede izvrševanja proračuna za proračunsko leto 2016 z odgovori institucij (3),

                  —

                  ob upoštevanju izjave o zanesljivosti (4) računovodskih izkazov ter o zakonitosti in pravilnosti z njimi povezanih transakcij, ki jo je za proračunsko leto 2016 v skladu s členom 287 Pogodbe o delovanju Evropske unije predložilo Računsko sodišče,

                  —

                  ob upoštevanju sklepa z dne 18. aprila 2018 (5) o odlogu podelitve razrešnice za proračunsko leto 2016 kot tudi priložene resolucije (6),

                  —

                  ob upoštevanju člena 314(10) ter členov 317, 318 in 319 Pogodbe o delovanju Evropske unije,

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (7), zlasti členov 55, 99 in 162 do 166,

                  —

                  ob upoštevanju člena 94 in Priloge IV Poslovnika,

                  —

                  ob upoštevanju drugega poročila Odbora za proračunski nadzor (A8-0300/2018),

         1.

            ne podeli razrešnice generalnemu sekretarju Sveta glede izvrševanja proračuna Evropskega sveta in Sveta za proračunsko leto 2016;

         2.

            navaja svoje pripombe v spodnji resoluciji;

         3.

            naroči svojemu predsedniku, naj ta sklep in resolucijo, ki je del sklepa, posreduje Evropskemu svetu, Svetu, Komisiji, Sodišču Evropske unije, Računskemu sodišču, Evropskemu varuhu človekovih pravic, Evropskemu nadzorniku za varstvo podatkov in Evropski službi za zunanje delovanje ter poskrbi za objavo v Uradnem listu Evropske unije (serija L).

               Predsednik

            Antonio TAJANI

               Generalni sekretar

            Klaus WELLE

         (1)  UL L 48, 24.2.2016.

         (2)  UL C 323, 28.9.2017, str. 1.

         (3)  UL C 322, 28.9.2017, str. 1.

         (4)  UL C 322, 28.9.2017, str. 10.

         (5)  UL L 248, 3.10.2018, str. 23.

         (6)  UL L 248, 3.10.2018, str. 24.

         (7)  UL L 298, 26.10.2012, str. 1.


Odločba Komisije z dne 30/11/2018 o razglasitvi združljivosti koncentracije s skupnim trgom (Zadeva št. COMP/M.9108 - PepsiCo, Inc. / SodaStream) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Evropskega odbora za sistemska tveganja z dne 14. novembra 2018 o okviru za koordinacijo posvetovanja nadzornega organa z Evropskim odborom za sistemska tveganja o podaljšanju obdobja iz člena 138(4) Direktive 2009/138/ES Evropskega parlamenta in Sveta (Solventnost II) (ESRB/2018/7)

text:
                  29.1.2019

                  SL

                  Uradni list Evropske unije

                  C 36/31

         SKLEP EVROPSKEGA ODBORA ZA SISTEMSKA TVEGANJA
         z dne 14. novembra 2018
         o okviru za koordinacijo posvetovanja nadzornega organa z Evropskim odborom za sistemska tveganja o podaljšanju obdobja iz člena 138(4) Direktive 2009/138/ES Evropskega parlamenta in Sveta (Solventnost II)
         (ESRB/2018/7)
         (2019/C 36/10)
         SPLOŠNI ODBOR EVROPSKEGA ODBORA ZA SISTEMSKA TVEGANJA JE –
         ob upoštevanju Uredbe (EU) št. 1092/2010 Evropskega parlamenta in Sveta z dne 24. novembra 2010 o makrobonitetnem nadzoru nad finančnim sistemom Evropske unije in ustanovitvi Evropskega odbora za sistemska tveganja (1) ter zlasti člena 3(2)(j) in člena 4(2) Uredbe,
         ob upoštevanju Direktive 2009/138/ES Evropskega parlamenta in Sveta z dne 25. novembra 2009 o začetku opravljanja in opravljanju dejavnosti zavarovanja in pozavarovanja (Solventnost II) (2) ter zlasti člena 138(4) Direktive,
         ob upoštevanju naslednjega:

                     (1)

                     Člen 138 Direktive 2009/138/ES določa pravila in postopke v primeru neskladnosti ali tveganja neskladnosti z zahtevanim solventnostnim kapitalom. V teh primerih je treba upoštevati posebne postopke, da zavarovalnica ali pozavarovalnica v določenem obdobju ponovno vzpostavi raven primernih lastnih sredstev za kritje zahtevanega solventnostnega kapitala ali zmanjša svoj profil tveganj, da zagotovi skladnost z zahtevanim solventnostnim kapitalom.

                     (2)

                     V skladu s členom 138(4) Direktive 2009/138/ES lahko v primeru, če Evropski organ za zavarovanja in poklicne pokojnine (EIOPA) razglasi izjemne težke razmere, ki vplivajo na zavarovalnice in pozavarovalnice, ki imajo pomemben delež na trgu ali v prizadetih vrstah poslovanja, zadevni nadzorni organ podaljša obdobje sanacije za prizadeta podjetja za največ sedem let.

                     (3)

                     V skladu s členom 138(4) Direktive 2009/138/ES se lahko zadevni nadzorni organ v zvezi s podaljšanjem obdobja sanacije za podjetja, na katera vplivajo izjemne težke razmere, ki jih razglasi EIOPA, posvetuje z Evropskim odborom za sistemska tveganja (ESRB). Nadzorni organ se lahko sam odloči glede potrebe po zahtevi za posvetovanje z ESRB v zvezi s podaljšanjem obdobja sanacije in o točni vsebini take zahteve.

                     (4)

                     ESRB je pristojen za makrobonitetni nadzor v Uniji. V tej zvezi je cilj ESRB, da pripomore k preprečitvi in ublažitvi sistemskih tveganj za finančno stabilnost v Uniji, vključno s tveganji, ki izvirajo zunaj Unije. Zato bi moral biti prispevek ESRB skladno z njegovimi pristojnostmi usmerjen na makrobonitetne vidike in vpliv podaljšanja ali nepodaljšanja obdobja sanacije na prizadeta podjetja. ESRB bo v največji možni meri ocenil vpliv na finančne trge, druge zavarovalnice ali pozavarovalnice in realno gospodarstvo.

                     (5)

                     Da se olajša postopek posvetovanja o podaljšanju obdobja sanacije, je treba vzpostaviti okvir za koordinacijo v ESRB. Ta okvir za koordinacijo ima lahko koristi od obstoječega okvira za koordinacijo uradnih obvestil ustreznih organov o nacionalnih ukrepih makrobonitetne politike in izdaje mnenj in priporočil s strani ESRB, določenega s Sklepom ESRB/2015/4 Evropskega odbora za sistemska tveganja (3), ki je bil že večkrat uspešno preizkušen.

                     (6)

                     ESRB mora v svoje ocenjevanje vključiti osebe s potrebno ravnjo strokovnega znanja o zavarovanju in pozavarovanju ter zagotoviti tesno sodelovanje ESRB z EIOPA –

               SPREJEL NASLEDNJI SKLEP:

            Člen 1
            Predmet in področje uporabe
            Ta sklep vzpostavlja skupen postopkovni okvir za posvetovanje organa, ki vloži zahtevo, z ESRB o podaljšanju obdobja sanacije v skladu s členom 138(4) Direktive 2009/138/ES.

            Člen 2
            Opredelitev pojmov
            V tem sklepu se uporabljajo naslednje opredelitve pojmov:

                        (1)

                        „ocenjevalna skupina“ pomeni skupino strokovnjakov ESRB, ki je odgovorna za izvedbo ocene in pripravo osnutka odgovora na zahtevo za posvetovanje ter je podstruktura svetovalnega tehničnega odbora;

                        (2)

                        „Darwin“ pomeni notranji sistem ESRB za upravljanje dokumentov;

                        (3)

                        „delovni dan ECB“ pomeni kateri koli dan razen sobote, nedelje ali dela prostega dne v ECB;

                        (4)

                        „zavarovalnica“ pomeni zavarovalnico, kakor je opredeljena v členu 13 Direktive 2009/138/ES;

                        (5)

                        „obdobje sanacije“ v zvezi s prizadetim podjetjem pomeni obdobje, navedeno v členu 138(4) Direktive 2009/138/ES, v katerem mora to podjetje ponovno vzpostaviti raven primernih lastnih sredstev za kritje zahtevanega solventnostnega kapitala ali zmanjšati svoj profil tveganj, da zagotovi skladnost z zahtevanim solventnostnim kapitalom;

                        (6)

                        „pozavarovalnica“ pomeni pozavarovalnico, kakor je opredeljena v členu 13 Direktive 2009/138/ES;

                        (7)

                        „zahteva za posvetovanje“ pomeni zahtevo za posvetovanje, ki jo nadzorni organ naslovi na ESRB v skladu s členom 138(4) Direktive 2009/138/ES;

                        (8)

                        „organ, ki vloži zahtevo“ pomeni nadzorni organ, ki vloži zahtevo za posvetovanje;

                        (9)

                        „nadzorni organ“ pomeni nadzorni organ, kakor je opredeljen v členu 13 Direktive 2009/138/ES.

            Člen 3
            Postopek za pripravo in odobritev odgovora na zahtevo za posvetovanje

               1.   Sekretariat ESRB po prejemu zahteve za posvetovanje v skladu s členom 138(4) Direktive 2009/138/ES o njej prek sistema Darwin nemudoma obvesti člane splošnega odbora, pripravljalni odbor in ocenjevalno skupino.

               2.   V desetih delovnih dneh ECB po prejemu zahteve za posvetovanje ocenjevalna skupina pripravi osnutek odgovora na zahtevo za posvetovanje, ki ga sekretariat ESRB predloži pripravljalnemu odboru v proučitev po pisnem postopku.

               3.   V časovnem okviru iz prejšnjega odstavka lahko član splošnega odbora v dveh delovnih dneh ECB po obvestitvi splošnega odbora naznani, da želi njegov organ sodelovati v ocenjevalni skupini kot opazovalec, če še ni zastopan.

               4.   Pripravljalni odbor da pripombe k osnutku odgovora v dveh delovnih dneh ECB po tem, ko mu ga predloži sekretariat ESRB. Bistvene pripombe, ki jih da pripravljalni odbor, oceni ocenjevalna skupina in se lahko upoštevajo v osnutku odgovora, ki se predloži splošnemu odboru.

               5.   V štirih delovnih dneh ECB po predložitvi osnutka odgovora pripravljalnemu odboru sekretariat ESRB osnutek odgovora predloži splošnemu odboru, da ta da pripombe. V štirih delovnih dneh ECB po predložitvi osnutka odgovora splošnemu odboru lahko njegovi člani dajo pripombe, preden splošni odbor sprejme odločitev. Če ni bistvenih pripomb, se šteje, da je osnutek odgovora na zahtevo za posvetovanje odobren.

               6.   Če da splošni odbor bistvene pripombe k osnutku odgovora, ocenjevalna skupina prouči, ali je treba glede na te pripombe osnutek odgovora spremeniti. V štirih delovnih dneh ECB po prejemu pripomb splošnega odbora mu ocenjevalna skupina prek sekretariata ESRB predloži končni osnutek odgovora.

               7.   Na podlagi končnega osnutka odgovora, ki ga pripravi ocenjevalna skupina, splošni odbor sprejme odločitev o njegovi odobritvi. Razen če se skliče seja splošnega odbora v skladu s Poslovnikom ESRB (4), splošni odbor sprejme odločitev po pisnem postopku v dveh delovnih dneh ECB po tem, ko ocenjevalna skupina predloži končni osnutek odgovora.

               8.   V izrednih okoliščinah se lahko časovni okvir postopka za odgovor na zahtevo za posvetovanje skrajša na zahtevo organa, ki vloži zahtevo, ali če splošni odbor presodi, da je to potrebno.

               9.   V skladu s členoma 5(2a) in 13(7) Poslovnika ESRB se lahko predstavnike Islandije, Norveške in Lihtenštajna v ESRB pozove, naj ne sodelujejo v razpravi o osnutku odgovora, razen če je zahtevo za posvetovanje vložil nadzorni organ iz njihove države.

            Člen 4
            Informacije, ki jih mora predložiti organ, ki vloži zahtevo

               1.   Zahteva za posvetovanje mora vsebovati vse potrebne informacije, na katerih bo temeljil odgovor ESRB, in mora določati morebitne zahteve glede zaupnosti, ki veljajo za prenos teh informacij.

               2.   Organ, ki vloži zahtevo, predloži ESRB informacije, ki pojasnjujejo ekonomske razloge v prid podaljšanju obdobja sanacije in pričakovane splošne ekonomske posledice v primeru nepodaljšanja obdobja sanacije.

               3.   Informacije o ekonomskih razlogih v prid podaljšanju obdobja sanacije zajemajo:

                           (a)

                           podatke o trenutnem finančnem stanju vsake prizadete zavarovalnice ali pozavarovalnice in njenih povezavah, vključno z njeno izpostavljenostjo iz naslova naložb;

                           (b)

                           dodatne informacije o zadevah, kot so struktura zavarovalnega trga, glavne značilnosti konkurentov in porazdelitev izgub v primeru neugodnih dogodkov, in

                           (c)

                           finančne projekcije, ki prikazujejo potencialno sanacijo vsake prizadete zavarovalnice ali pozavarovalnice po različnih ekonomskih scenarijih.

               4.   Informacije o pričakovanih splošnih ekonomskih posledicah nepodaljšanja obdobja sanacije zajemajo:

                           (a)

                           negativen vpliv strategije vsake prizadete zavarovalnice ali pozavarovalnice za zmanjšanje njenega profila tveganj na finančne trge, vključno z možnimi sekundarnimi učinki;

                           (b)

                           negativen vpliv na realno gospodarstvo, npr. med drugim zaradi začasnih motenj zavarovalnih storitev kot posledica morebitne nezadostne zamenljivosti, ali možne negativne učinke na zaupanje potrošnikov.

               5.   V Prilogi k temu sklepu je podrobno določen najmanjši nabor informacij, ki jih mora predložiti organ, ki vloži zahtevo.

               6.   Brez poseganja v odstavka 4 in 5 lahko ESRB po potrebi zaprosi organ, ki vloži zahtevo, da predloži dodatne informacije.

               7.   Razen če so predložene informacije že javne, ESRB vse prejete informacije šteje in obravnava kot zaupne v skladu s členom 8(3) Uredbe (EU) št. 1092/2010, dostop do njih pa se omeji na tiste osebe in organe, ki jih potrebujejo za opravljanje svojih dolžnosti ali nalog.

               8.   Sekretariat ESRB v sistemu Darwin vzpostavi namensko strukturo za izmenjavo informacij z organom, ki vloži zahtevo.

            Člen 5
            Ocenjevalna skupina

               1.   Ocenjevalna skupina izvede oceno in pripravi osnutek odgovora na zahtevo za posvetovanje.

               2.   Sestava ocenjevalne skupine je enaka sestavi ocenjevalne skupine, oblikovane v skladu s Sklepom ESRB/2015/4, kakor jo imenuje splošni odbor, z naslednjima razlikama:

                           (a)

                           predstavnika Evropskega bančnega organa (EBA) zamenja predstavnik EIOPA, ki ga imenuje splošni odbor, in

                           (b)

                           vsak organ, ki je zastopan v ocenjevalni skupini, lahko navede enega strokovnjaka za zavarovanja, ki bo imel v ocenjevalni skupini vlogo opazovalca.

               3.   V izogib nasprotju interesov med pripravo odgovora na zahtevo za posvetovanje predstavnikom nadzornega organa, ki je organ, ki je vložil zahtevo, status članov ocenjevalne skupine in opazovalcev začasno in brez zamenjave preneha.

               4.   Ocenjevalna skupina si prizadeva, da se med njenimi člani doseže soglasje, kadar pa okoliščine to zahtevajo, lahko poleg osnutka odgovora, ki ga predloži splošnemu odboru, navede večinsko in manjšinsko stališče.

            Člen 6
            Zaupnost odgovora na zahtevo za posvetovanje
            Odgovor ESRB na zahtevo za posvetovanje ni javen in se predloži samo organu, ki vloži zahtevo.

            Člen 7
            Začetek veljavnosti
            Ta sklep začne veljati dvajseti dan po objavi v Uradnem listu Evropske unije.

            V Frankfurtu na Majni, 14. novembra 2018

               Francesco MAZZAFERRO

                  Vodja sekretariata ESRB

                  v imenu splošnega odbora ESRB

            (1)  UL L 331, 15.12.2010, str. 1.

            (2)  UL L 335, 17.12.2009, str. 1.

            (3)  Sklep Evropskega odbora za sistemska tveganja z dne 16. decembra 2015 o okviru za koordinacijo uradnih obvestil ustreznih organov o nacionalnih ukrepih makrobonitetne politike in izdaje mnenj in priporočil s strani ESRB ter razveljavitvi Sklepa ESRB/2014/2 (ESRB/2015/4) (UL C 97, 12.3.2016, str. 28).

            (4)  Sklep Evropskega odbora za sistemska tveganja z dne 20. januarja 2011 o sprejetju Poslovnika Evropskega odbora za sistemska tveganja (ESRB/2011/1) (UL C 58, 24.2.2011, str. 4).

            PRILOGA
            Informacije, ki jih mora predložiti organ, ki vloži zahtevo
            I.   Informacije v zvezi z organom, ki vloži zahtevo

                        —

                        Ime nadzornega organa

                        —

                        Država članica

                        —

                        Podpisnik zahteve (ime, položaj, kontaktni podatki)

                        —

                        Kontaktna oseba (ime, položaj, kontaktni podatki)

                  II.   Natančna vsebina zahteve – obseg zahteve za posvetovanje

            III.   Informacije v zvezi z vsakim podjetjem v okviru zahteve

            III.1.   Osnovne informacije

            Za vsako prizadeto podjetje (opredelitve v skladu z ustrezno predlogo na podlagi direktive Solventnost II, S01.02.01 ali S01.02.04):

                        —

                        Ime podjetja

                        —

                        Identifikacijska koda podjetja

                        —

                        Vrsta podjetja

                        —

                        Država dovoljenja

                        —

                        Metoda za izračun zahtevanega solventnostnega kapitala (na ravni skupine)

                        —

                        Uporaba parametrov, specifičnih za posamezno podjetje

                        —

                        Omejeni skladi

                        —

                        Uskladitvena prilagoditev

                        —

                        Prilagoditev za nestanovitnost

                        —

                        Prehodni ukrep glede netvegane obrestne mere

                        —

                        Prehodni ukrep glede zavarovalno-tehničnih rezervacij

                  III.2.   Finančne informacije

            Pregled zadnjega zadevnega finančnega stanja vsakega prizadetega podjetja, vključno z osnovno strukturo sredstev, obveznosti, lastnih sredstev (z dolgoročnimi jamstvenimi ukrepi in brez njih) in zahtevanega solventnostnega kapitala.
            III.3.   Informacije o položaju vsakega prizadetega podjetja na nacionalnem zavarovalniškem trgu

            Za vsako prizadeto podjetje:

                        —

                        Informacije o nacionalnem tržnem deležu tega podjetja, ki obsegajo dejavnost neživljenjskega zavarovanja (z vidika bruto obračunanih premij) skupaj in po vrstah poslovanja, dejavnost življenjskega zavarovanja (z vidika bruto zavarovalno-tehničnih rezervacij) skupaj in po vrstah poslovanja ter velikost bilance stanja (z vidika skupnih sredstev)

                        —

                        Informacije o številu podjetij, ki so dejavna na nacionalnem trgu, po vrstah poslovanja (življenjsko in neživljenjsko zavarovanje), v katerih je dejavno prizadeto podjetje

                        —

                        Informacije o kumulativnem tržnem deležu največjih treh, petih in desetih zavarovalnic po vrstah poslovanja, v katerih je dejavno prizadeto podjetje

                        —

                        Ocena porazdelitve izgub med prizadetimi podjetji, ki so dejavna na nacionalnem zavarovalniškem trgu, po dogodkih, zaradi katerih je organ EIOPA razglasil izjemne težke razmere

                  IV.   Informacije v prid podaljšanju obdobja sanacije za vsako prizadeto podjetje

            Za vsako prizadeto podjetje:

                        —

                        Finančne projekcije, ki prikazujejo sanacijo kršitve zahtevanega solventnostnega kapitala po različnih ekonomskih scenarijih

                        —

                        Opis predpostavk in ocena vpliva sanacijskih ukrepov, vključenih v te finančne projekcije. To lahko vključuje:

                                    —

                                    oceno (načrtovanega) zmanjšanja profila tveganj v portfelju sredstev (vključno s potencialnim vplivom na finančne trge),

                                    —

                                    oceno zneska načrtovane dokapitalizacije podjetja in njeno obliko (npr. lastniški kapital ali dolg),

                                    —

                                    oceno zneska načrtovanega pozavarovanja in/ali drugih tehnik za zmanjšanje tveganj, ki bi jih uvedli,

                                    —

                                    oceno zneska zavarovalno-tehničnih rezervacij in premij v zavarovalnih portfeljih, predvidenih za prodajo in/ali iztek.

                  V.   Informacije o pričakovanih ekonomskih posledicah nepodaljšanja obdobja sanacije za vsako prizadeto podjetje

            Za vsako prizadeto podjetje:

                        —

                        Ocena negativnega vpliva na realno gospodarstvo in/ali finančne trge, če se obdobje sanacije ne podaljša. To vključuje:

                                    —

                                    oceno stopnje potencialnih motenj zavarovalnih storitev, če se obdobje sanacije na podaljša, ki temelji na primer na analizi števila podjetij, ki že nudijo podobne produkte/storitve, oceno, kako hitro bi imetniki polic predvidoma zamenjali zavarovalnico, opis ovir za vstop potencialnih novih ponudnikov na trg,

                                    —

                                    oceno učinka potencialnih motenj zavarovalnih storitev na realno gospodarstvo, npr. med drugim opis dejavnosti realnega gospodarstva, ki bi bile lahko motene v primeru izgube zavarovalnega kritja,

                                    —

                                    opis možnih negativnih učinkov na zaupanje potrošnikov, če se obdobje sanacije ne podaljša,

                                    —

                                    oceno vpliva na finančne trge (vključno s sekundarnimi učinki), če se obdobje sanacije ne podaljša in se posledično podjetje likvidira.

                  Vse zgoraj naštete kvantitativne informacije je treba predložiti na podlagi zadnjih razpoložljivih podatkov in v obliki tabele Excel.


title: Sklep Sveta (SZVP) 2019/538 z dne 1. aprila 2019 o podpori dejavnostim Organizacije za prepoved kemičnega orožja (OPCW) v okviru izvajanja Strategije EU proti širjenju orožja za množično uničevanje

text:
                  2.4.2019

                  SL

                  Uradni list Evropske unije

                  L 93/3

         SKLEP SVETA (SZVP) 2019/538
         z dne 1. aprila 2019
         o podpori dejavnostim Organizacije za prepoved kemičnega orožja (OPCW) v okviru izvajanja Strategije EU proti širjenju orožja za množično uničevanje
         SVET EVROPSKE UNIJE JE –
         ob upoštevanju Pogodbe o Evropski uniji in zlasti členov 28(1) in 31(1) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Evropski svet je 12. decembra 2003 sprejel Strategijo EU proti širjenju orožja za množično uničevanje (v nadaljnjem besedilu: strategija EU), ki v poglavju III vsebuje seznam ukrepov za preprečevanje širjenja tega orožja.

                     (2)

                     V strategiji EU je poudarjeno, da imata Konvencija o prepovedi razvoja, proizvodnje, kopičenja zalog in uporabe kemičnega orožja ter o njegovem uničenju ( CWC) in Organizacija za prepoved kemičnega orožja (OPCW) ključno vlogo pri ustvarjanju sveta brez kemičnega orožja. Unija se je v strategiji EU zavezala, da si bo prizadevala za vsesplošno spoštovanje ključnih pogodb in sporazumov o razoroževanju in neširjenju orožja, vključno s CWC. Cilji te strategije dopolnjujejo cilje, za katere si prizadeva OPCW v okviru svojih pristojnosti za izvajanje CWC.

                     (3)

                     Svet je 22. novembra 2004 sprejel Skupni ukrep 2004/797/SZVP (1) o podpori dejavnostim OPCW. Temu skupnemu ukrepu je poo izteku njegove veljavnosti sledil Skupni ukrep Sveta 2005/913/SZVP (2), ki mu je nato sledil Skupni ukrep Sveta 2007/185/SZVP (3). Skupnemu ukrepu 2007/185/SZVP so sledili Sklepi Sveta 2009/569/SZVP (4), 2012/166/SZVP (5) in (SZVP) 2015/259 (6). Sklep (SZVP) 2015/259je prenehal veljati 23. marca 2018.

                     (4)

                     Svet je 26. februarja 2018 sprejel Sklep (SZVP) 2018/294 (7), s katerim je podaljšal veljavnost Sklepa (SZVP) 2015/259, da bi se lahko izvajanje dejavnosti nadaljevalo do 23. decembra 2018.

                     (5)

                     V okviru dejavnega izvajanja poglavja III strategije EU je treba nadaljevati intenzivno in ciljno usmerjeno pomoč Unije za OPCW. Treba bo storiti več za okrepitev zmogljivosti držav pogodbenic CWC (v nadaljnjem besedilu: države pogodbenice) za izpolnjevanje njihovih obveznosti v okviru CWC, za okrepitev njihove pripravljenosti in odzivanja na napade s strupenimi kemikalijami ter za okrepitev mednarodnega sodelovanja na področju kemijskih dejavnosti. Poleg tega bo treba storiti več za podporo zmožnostim OPCW za prilagajanje napredku na področju znanosti in tehnologije ter za okrepitev zmogljivosti OPCW za odziv na nevarnost uporabe kemičnega orožja. Še naprej bi bilo treba izvajati ukrepe, povezane z vsesplošno uporabo CWC, ter jih prilagoditi in usmeriti na vse manjšo skupino držav, ki niso pogodbenice CWC.

                     (6)

                     Svet je 16. aprila 2018 sprejel sklepe, v katerih je določeno stališče Unije za četrto posebno zasedanje konference držav pogodbenic, namenjene pregledu delovanja Konvencije o kemičnem orožju(v nadaljnjem besedilu: četrta konferenca o pregledu), ki je med 21.–30. novembrom 2018 potekalo v Haagu.

                     (7)

                     EU je zagotovila politično, finančno in materialno podporo za operacije OPCW v Siriji, katerih naloga je bila popolno uničenje kemičnega orožja in snovi v tej državi. Svet je zato 9. decembra 2013 sprejel sklep 2013/726/SZVP (8) v podporo dejavnostim OPCW v okviru Resolucije Varnostnega sveta Združenih narodov (RVSZN) 2118 (2013), sklep Izvršnega sveta OPCW z dne 27. septembra 2013 o uničenju sirskega kemičnega orožja ter naknadno sprejete in zadevne resolucije in sklepe. Sklepu 2013/726/SZVP je sledil sklep Sveta (SZVP) 2017/2303 (9) z dne 12. decembra 2017. Nato je Svet 30. novembra 2015 sprejel Sklep (SZVP) 2015/2215 (10) o podpori RVSZN 2235 (2015).

                     (8)

                     Na četrtem posebnem zasedanju konference držav pogodbenic 27. junija 2018 je bil sprejet sklep C-SS-4/DEC.3, ki obravnava grožnjo uporabe kemičnega orožja. Evropski svet je v sklepih z dne 28. junija 2018 Unijo zavezal spoštovanju rezultatov navedenega sklepa –

               SPREJEL NASLEDNJI SKLEP:

            Člen 1

               1.   Za takojšnjo in praktično uporabo nekaterih elementov strategije EU Unija podpira dejavnosti OPCW z naslednjimi cilji:

                           —

                           krepitev zmogljivosti držav pogodbenic za izpolnjevanje obveznosti v okviru CWC,

                           —

                           izboljšanje pripravljenosti držav pogodbenic za preprečevanje napadov, ki vključujejo strupene kemikalije, in odzivanje nanje,

                           —

                           intenzivnejše mednarodno sodelovanje na področju kemijskih dejavnosti,

                           —

                           podpora zmožnostim OPCW za prilagajanje napredku na področju znanosti in tehnologije,

                           —

                           krepitev zmogljivosti OPCW za odziv na nevarnost uporabe kemičnega orožja,

                           —

                           promocija vsesplošne uporabe CWC s spodbujanjem držav ne-pogodbenic, da se ji pridružijo.

               2.   V okviru odstavka 1 so projekti OPCW, ki jih podpira Unija in ki so usklajeni z ukrepi iz strategije EU, naslednji:
               Projekt I: Center OPCW za kemijo in tehnologijo ter izvajanje Sklepa C-SS-4/DEC.3, ki obravnava grožnjo uporabe kemičnega orožja
               Dejavnosti:

                           —

                           projekt nadgradnje laboratorija

                           —

                           izvajanje sklepa C-SS-4/DEC.3

                     Projekt II: Kemična razorožitev in neširjenje
               Dejavnosti:

                           —

                           obiski predstavnikov izvršnega sveta in opazovalcev iz držav pogodbenic v Ljudski republiki Kitajski in Združenih državah Amerike, da bi dobili pregled nad programi za uničevanje

                           —

                           širitev in izboljšanje uporabe sistema upravljanja vsebin podjetja (ang. Enterprise Content Management – ECM)

                           —

                           uvedba celovite telekomunikacijske rešitve za vse člane osebja tehničnega sekretariata OPCW

                     Projekt III: Pomoč in zaščita v afriških državah pogodbenicah
               Dejavnosti:

                           —

                           operativno usposabljanje za osebje, ki prvo nudi pomoč

                           —

                           usposabljanje vodij usposabljanja na področju pomoči in zaščite za afriško skupino

                     Projekt IV: Mednarodno sodelovanje
               Dejavnosti:

                           —

                           usposabljanje vodilnih delavcev za višje vodstveno osebje, oblikovalce politik in nekdanje štipendiste programa OPCW Associate Programme

                           —

                           projekt sodelovanja med laboratoriji

                           —

                           forum za ženske o uporabi kemije v miroljubne namene ter osnovni tečaj za razvoj analitičnih sposobnosti za kemičarke

                           —

                           usposabljanje mladih o uporabi kemije v miroljubne namene

                           —

                           tečaj za razvoj analitičnih sposobnosti, namenjen kemikom analitikom v afriških državah članicah

                           —

                           tečaj varnega ravnanja s kemikalijami za afriške države pogodbenice

                     Projekt V: Vsesplošna uporaba in ozaveščanje
               Dejavnosti:

                           —

                           razvoj modulov e-učenja

                           —

                           prevod in razširjanje orodij in gradiva za izobraževanje in ozaveščanje

                           —

                           podpora nevladnim organizacijam pri sodelovanju v dejavnostih OPCW

                           —

                           dogodki ob robu zasedanj Konference držav pogodbenic

                     Projekt VI: Izvajanje na nacionalni ravni
               Dejavnosti:

                           —

                           globalni forum deležnikov

                     Projekt VII: Znanost in tehnologija
               Dejavnosti:

                           —

                           sestavljanje seznama rastlinskih biomarkerjev

                           —

                           podpora začasnim delovnim skupinam znanstvenega svetovalnega odbora OPCW

                     Natančen opis navedenih dejavnosti OPCW iz tega odstavka, ki jih podpira Unija, je v Prilogi.

            Člen 2

               1.   Za izvajanje tega sklepa je odgovoren visoki predstavnik Unije za zunanje zadeve in varnostno politiko (v nadaljnjem besedilu: VP).

               2.   Za tehnično izvajanje projektov iz člena 1(2) je pristojen tehnični sekretariat OPCW (v nadaljnjem besedilu: tehnični sekretariat). To nalogo opravlja pod odgovornostjo in nadzorom VP. V ta namen VP sklene potrebne dogovore s tehničnim sekretariatom.

            Člen 3

               1.   Referenčni finančni znesek za izvajanje projektov iz člena 1(2) je 11 601 256 EUR.

               2.   Odhodki, ki se financirajo iz zneska iz odstavka 1, se upravljajo v skladu s postopki in pravili, ki se uporabljajo za splošni proračun Unije.

               3.   Komisija nadzira pravilno upravljanje odhodkov iz odstavka 2. V ta namen s tehničnim sekretariatom sklene sporazum o financiranju. V tem sporazumu je določeno, da tehnični sekretariat zagotovi razpoznavnost prispevka Unije, ki ustreza njegovemu obsegu, in določi ukrepe za lažje uresničevanje sinergij in izogibanje podvajanju dejavnosti.

               4.   Komisija si prizadeva skleniti sporazum o financiranju iz odstavka 3 čim prej po začetku veljavnosti tega sklepa. Če ima Komisija v tem postopku kakršne koli težave, o tem obvesti Svet; prav tako ga obvesti o datumu sklenitve sporazuma.

            Člen 4
            VP o izvajanju tega sklepa poroča Svetu na podlagi rednih poročil, ki jih pripravi tehnični sekretariat. Poročila VP so podlaga za ocenjevanje, ki ga izvede Svet. Komisija zagotovi podatke o finančnih vidikih projektov iz člena 1(2).

            Člen 5

               1.   Ta sklep začne veljati na dan sprejetja.

               2.   Ta sklep preneha veljati 36 mesecev po datumu sklenitve sporazuma o financiranju iz člena 3(3). Ta sklep preneha veljati šest mesecev po začetku veljavnosti, če v tem času navedeni sporazum o financiranju ni bil sklenjen.

            V Bruslju, 1. aprila 2019

                  Za Svet

                  Predsednik

               G. CIAMBA

            (1)  Skupni ukrep Sveta 2004/797/SZVP z dne 22. novembra 2004 o podpori dejavnostim OPCW v okviru izvajanja Strategije EU proti širjenju orožja za množično uničevanje (UL L 349, 25.11.2004, str. 63).

            (2)  Skupni ukrep Sveta 2005/913/SZVP z dne 12. decembra 2005 o podpori dejavnostim OPCW v okviru izvajanja Strategije EU proti širjenju orožja za množično uničevanje (UL L 331, 17.12.2005, str. 34).

            (3)  Skupni ukrep Sveta 2007/185/SZVP z dne 19. marca 2007 o podpori dejavnostim OPCW v okviru izvajanja Strategije EU proti širjenju orožja za množično uničevanje (UL L 85, 27.3.2007, str. 10).

            (4)  Sklep Sveta 2009/569/SZVP z dne 27. julija 2009 o podpori dejavnostim OPCW v okviru izvajanja Strategije EU proti širjenju orožja za množično uničevanje (UL L 197, 29.7.2009, str. 96).

            (5)  Sklep Sveta 2012/166/SZVP z dne 23. marca 2012 o podpori dejavnostim Organizacije za prepoved kemičnega orožja (OPCW) v okviru izvajanja Strategije EU proti širjenju orožja za množično uničevanje (UL L 87, 24.3.2012, str. 49).

            (6)  Sklep Sveta (SZVP) 2015/259 z dne 17. februarja 2015 o podpori dejavnostim Organizacije za prepoved kemičnega orožja (OPCW) v okviru izvajanja Strategije EU proti širjenju orožja za množično uničevanje (UL L 43, 18.2.2015, str. 14).

            (7)  Sklep Sveta (SZVP) 2018/294 z dne 26. februarja 2018 o spremembi Sklepa (SZVP) 2015/259 o podpori dejavnostim Organizacije za prepoved kemičnega orožja (OPCW) v okviru izvajanja Strategije EU proti širjenju orožja za množično uničevanje (UL L 55, 27.2.2018, str. 58).

            (8)  Sklep Sveta 2013/726/SZVP z dne 9. decembra 2013 o podpori Resoluciji VS ZN 2118 (2013) in sklepu Izvršnega sveta OPCW EC-M-33/Dec 1 v okviru izvajanja Strategije EU proti širjenju orožja za množično uničevanje (UL L 329, 10.12.2013, str. 41).

            (9)  Sklep Sveta (SZVP) 2017/2303 z dne 12. decembra 2017 v podporo nadaljnjemu izvajanju Resolucije Varnostnega sveta ZN 2118 (2013) in sklepa Izvršnega sveta OPCW EC-M-33/DEC.1 o uničenju sirskega kemičnega orožja v okviru izvajanja Strategije EU proti širjenju orožja za množično uničevanje (UL L 329, 13.12.2017, str. 55).

            (10)  Sklep Sveta (SZVP) 2015/2215 z dne 30. novembra 2015 o podpori RVSZN 2235 (2015) pri ustanovitvi Skupnega preiskovalnega mehanizma OPCW v okviru ZN za ugotavljanje storilcev kemičnih napadov v Sirski arabski republiki (UL L 314, 1.12.2015, str. 51).

            PRILOGA

               Podpora Unije dejavnostim OPCW v okviru izvajanja Strategije EU proti širjenju orožja za množično uničevanje

            Projekt I – Center OPCW za kemijo in tehnologijo ter izvajanje sklepa C-SS-4/DEC.3, ki obravnava nevarnost uporabe kemičnega orožja
            Cilji

                        —

                        Odprava zalog kemičnega orožja in obratov za izdelovanje kemičnega orožja, za katere veljajo ukrepi preverjanja iz CWC,

                        —

                        preprečevanje širjenja kemičnega orožja z uporabo ukrepov preverjanja in izvedbenih ukrepov iz CWC, ki tudi krepijo zaupanje med pogodbenicami,

                        —

                        pomoč in zaščita pred kemičnim orožjem in njegovo uporabo ali nevarnostjo uporabe, v skladu z določbami člena X CWC,

                        —

                        ekonomski in tehnološki razvoj z mednarodnim sodelovanjem na področju kemijskih dejavnosti, katerih namen ni prepovedan na podlagi CWC, skladno z določbami člena XI Konvencije,

                        —

                        dosledno in nediskriminatorno izvajanje določb člena VII CWC v vseh pogodbenicah.

                  Namen

                        —

                        Preverjanje, ali še obstaja pripravljenost na spoštovanje določb,

                        —

                        razvoj zmogljivosti za preprečevanje sovražne uporabe strupenih kemikalij in za spodbujanje mednarodnega sodelovanja,

                        —

                        zavzemanje za uporabo zmogljivosti drugih,

                        —

                        organizacija, ki služi svojemu namenu,

                        —

                        ugotavljanje storilcev napadov s kemičnim orožjem v Sirski arabski republiki, in sicer s pridobivanjem in posredovanjem potencialno pomembnih informacij o izvoru tega kemičnega orožja v primerih, v katerih je misija za ugotavljanje dejstev ugotovila, da je bilo to orožje zagotovo ali verjetno uporabljeno, in primerih, za katere Skupni preiskovalni mehanizem OPCW v okviru ZN ni izdal poročila.

                  Rezultati

                        —

                        Večja operativna učinkovitost,

                        —

                        večja fizična varnost,

                        —

                        spoštovanje najvišjih varnostnih standardov,

                        —

                        dobra pripravljenost za odzivanje na zdajšnje grožnje ter znanstveni in tehnološki razvoj, večja kredibilnost in boljši položaj zaradi novega objekta,

                        —

                        opravljanje preiskav v skladu z mandatom iz Sklepa C-SS-4/DEC.3.

                  Dejavnosti
            I.1   Projekt nadgradnje laboratorija
            Laboratorij in skladišče opreme OPCW sta ključna pri podpori CWC. Oba že več kot 20 let neprekinjeno delujeta na lokaciji v Rijswijku, predmestju Haaga, in obseg njunega dela vsako leto občutno raste. V zadnjih nekaj letih se je število nerutinskih operacij dramatično povečalo, kar je še dodatno obremenilo zmogljivosti obeh, in Sklep C-SS-4/DEC.3 jih bo verjetno obremenil še bolj. Pogodbenice laboratorij vse pogosteje prosijo tudi za pomoč pri usposabljanju, da bi izboljšale svoje analitične in tehnične zmogljivosti na področju kemije. OPCW se je odločila, da bo začela z nadgradnjo laboratorija in skladišča opreme v novi center za kemijo in tehnologijo (tako imenovani „ChemTech Centre“).
            I.2   Izvajanje Sklepa C-SS-4/DEC.3
            Operativni odstavek 10 Sklepa C-SS-4/DEC.3 navaja, da se je Konferenca držav pogodbenic OPCW odločila, da sekretariat sprejme ukrepe za ugotavljanje storilcev napadov s kemičnim orožjem v Sirski arabski republiki, in sicer s pridobivanjem in posredovanjem pomembnih informacij o izvoru tega kemičnega orožja v primerih, v katerih je misija za ugotavljanje dejstev ugotovila, da je bilo to orožje zagotovo ali verjetno uporabljeno, in v primerih, za katere Skupni preiskovalni mehanizem OPCW v okviru ZN ni izdal poročila. Sekretariat bo za izvajanje navedenega sklepa ustanovil preiskovalno in identifikacijsko skupino, ki bo dejavnosti sekretariata izvajala nepristransko in objektivno, ki bo neposredno odgovorna generalnemu direktorju OPCW ter bo pripravljala poročila za Izvršni svet in generalnega sekretarja Združenih narodov.
            Projekt II – Kemična razorožitev in neširjenje
            Cilji

                        —

                        Podpreti dejavnosti za preprečevanje širjenja kemičnega orožja z uporabo ukrepov preverjanja in izvedbenih ukrepov iz CWC,

                        —

                        zagotoviti napredek pri odpravljanju zalog kemičnega orožja in obratov za izdelovanje kemičnega orožja, za katere veljajo ukrepi preverjanja iz CWC,

                        —

                        prispevati k doslednemu, učinkovitemu in nediskriminatornemu izvajanju vseh določb CWC.

                  Namen

                        —

                        Preverjanje, ali še obstaja pripravljenost na spoštovanje določb,

                        —

                        zavzemanje za uporabo zmogljivosti drugih,

                        —

                        organizacija, ki služi svojemu namenu,

                        —

                        razvoj zmogljivosti za preprečevanje sovražne uporabe strupenih kemikalij in za spodbujanje mednarodnega sodelovanja.

                  Rezultati

                        —

                        Izvajanje relevantnih odločitev o popolnem uničenju kemičnega orožja,

                        —

                        obsežnejši prenos znanja, večja preglednost in razumevanje s pomočjo deležnikov OPCW,

                        —

                        podpora za prerazporeditev režima preverjanja iz CWC z razoroževanja na preprečevanje ponovnega pojava kemičnega orožja,

                        —

                        številnejše rutinske dejavnosti preverjanja s sistemom za obvladovanje tveganj,

                        —

                        večja zmogljivost OPCW za izvajanje izrednih operacij,

                        —

                        večja zmogljivost OPCW na področju pomoči in zaščite z namenom boljše osredotočenosti na ponoven pojav kemičnega orožja, tako v smislu preprečevanja kot v smislu odzivanja,

                        —

                        prilagojene strukture in po potrebi prilagojeni procesi za nemoteno tranzicijo OPCW.

                  Dejavnosti
            II.1   Obiski predstavnikov Izvršnega sveta in opazovalcev iz držav pogodbenic v Ljudski republiki Kitajski in Združenih državah Amerike, da bi dobili pregled nad programi za uničevanje
            Unija redno izraža podporo obiskom predstavnikov Izvršnega sveta (v Skupnem ukrepu 2007/185/SZVP ter sklepih 2009/569/SZVP, 2012/166/SZVP in (SZVP) 2015/259). Ti obiski so se izkazali kot pomembna priložnost za izpostavljanje vprašanj ali pomislekov o programu za izpolnjevanje obveznosti uničenja kemičnega orožja v posamezni državi pogodbenici, ki ima kemično orožje. Vse države pogodbenice bodo imele koristi od teh obiskov, ki bodo izboljšali preglednost in okrepili zaupanje, da dejansko dosegamo napredek v prizadevanjih za popolno uničenje preostalega kemičnega orožja v skladu z določbami CWC, kar bo tehnični sekretariat tudi preveril. Ta projekt bi moral spodbuditi širše sodelovanje držav pogodbenic pri takih obiskih, pri tem pa upoštevati ustrezna finančna merila in zagotoviti ustrezno rotacijo udeležencev.
            II.2   Širitev in izboljšanje uporabe sistema upravljanja vsebin podjetja (ang. Enterprise Content Management – ECM)
            Sistem ECM je na voljo predvsem uporabnikom z oddelka za preverjanje, ki imajo dostop do omrežja OPCW, ki nima električne povezave z nobenim drugim omrežjem (ang. air-gapped network) in je interno znano kot varno kritično omrežje. Ta projekt bo inšpektorjem OPCW omogočil dostop do sistema ECM, s čimer ga bo utrdil, obenem pa bo odpravil pomanjkljivosti, ki se pojavljajo zaradi omejene varnosti in infrastrukture omrežja IT.
            II.3   Uvedba celovite telekomunikacijske rešitve za vse relevantne člane osebja tehničnega sekretariata OPCW
            Projekt bo zajemal iskanje ustreznega in stroškovno učinkovitega ponudnika storitev, postopen prehod z obstoječe infrastrukture, preizkušanje in preverjanje varnosti postopkov, ki se uporabljajo na misijah, z novimi tehnologijami, razvoj opreme za operacije na terenu, uvedbo celovite telekomunikacijske rešitve za vse relevantne deležnike OPCW in opustitev obstoječe infrastrukture.
            Projekt III – Pomoč in zaščita v afriških državah pogodbenicah
            Cilji

                        —

                        Zagotoviti pomoč in zaščito pred kemičnim orožjem, njegovo uporabo ali grožnjo uporabe, v skladu z določbami člena X CWC,

                        —

                        zagotoviti, da OPCW dosledno, učinkovito in nediskriminatorno izvaja vse določbe CWC, zlasti v afriških državah pogodbenicah,

                        —

                        okrepiti razvoj zmogljivosti za nacionalno izvajanje in mednarodno sodelovanje.

                  Namen

                        —

                        Razvoj zmogljivosti za preprečevanje sovražne uporabe strupenih kemikalij in za spodbujanje mednarodnega sodelovanja,

                        —

                        delovanje za uporabo zmogljivosti drugih,

                        —

                        organizacija, ki služi svojemu namenu.

                  Rezultati

                        —

                        Večja zmogljivost OPCW na področju pomoči in zaščite z namenom boljše osredotočenosti na ponoven pojav kemičnega orožja, tako v smislu preprečevanja kot v smislu odzivanja,

                        —

                        okrepljen razvoj zmogljivosti za nacionalno izvajanje in mednarodno sodelovanje,

                        —

                        poglobljeno in trajnostno sodelovanje z drugimi mednarodnimi organizacijami,

                        —

                        okrepljeno sodelovanje s širšo skupino relevantnih deležnikov,

                        —

                        okrepljene zmogljivosti za spodbujanje sodelovanja med ad hoc skupinami držav pogodbenic.

                  Dejavnosti
            III.1   Operativno usposabljanje za osebje, ki prvo nudi pomoč
            Namen tega operativnega usposabljanja je podpreti afriške države pogodbenice in njihove ustrezne regionalne gospodarske skupnosti (ECOWAS, SADC, IGAD) pri razvoju zmogljivosti za zaščito pred kemičnim orožjem, ki vključuje bojne kemične agense ali strupene industrijske kemikalije.
            III.2   Usposabljanje vodij usposabljanja na področju pomoči in zaščite za afriško skupino
            Glavni namen usposabljanja je inštruktorjem iz agencij, vključenih v odzivanje na izredne razmere v primeru kemičnih agensov, zagotoviti osnovno znanje, da se v afriških državah vzpostavi skupina vodij usposabljanja, ki bodo znali razširjati znanje o temah, povezanih z odzivanjem na kemične incidente.
            Projekt IV – Mednarodno sodelovanje
            Cilji

                        —

                        Pospešiti ekonomski in tehnološki razvoj z mednarodnim sodelovanjem na področju kemijskih dejavnosti, katerih namena CWC ne prepoveduje,

                        —

                        okrepiti razvoj zmogljivosti za nacionalno izvajanje in mednarodno sodelovanje,

                        —

                        poglobiti in trajnostno razviti sodelovanje z drugimi mednarodnimi organizacijami,

                        —

                        okrepiti sodelovanje s širšo skupino relevantnih deležnikov,

                        —

                        okrepiti zmogljivosti za spodbujanje sodelovanja med ad hoc skupinami držav pogodbenic.

                  Namen

                        —

                        Spodbujati mednarodno sodelovanje med državami pogodbenicami za kemijo, ki se uporablja v miroljubne namene,

                        —

                        okrepiti zmogljivost držav članic OPCW, še posebej nekaterih regij, kot sta Afrika in skupina latinskoameriških in karibskih držav, za analizo kemikalij v okviru režima CWC,

                        —

                        poglobiti ozaveščenost kemičark o miroljubni uporabi kemije in vzpostaviti platformo, ki bi več kemičarkam omogočila sodelovanje pri programu za krepitev zmogljivosti, ki ga ponuja OPCW,

                        —

                        relevantnim deležnikom pomagati obogatiti znanje in ustrezne spretnosti ter jim omogočiti pridobivanje znanja na področju ocenjevanja kemičnih nevarnosti in metod njihovega omejevanja.

                  Rezultati

                        —

                        Okrepljen razvoj zmogljivosti za nacionalno izvajanje in mednarodno sodelovanje,

                        —

                        sekretariat bo okrepil zmogljivosti ocenjevanja na področju razvoja zmogljivosti,

                        —

                        poglobljeno in trajnostno sodelovanje z drugimi mednarodnimi organizacijami,

                        —

                        okrepljeno sodelovanje s širšo skupino relevantnih deležnikov,

                        —

                        podpora za prerazporeditev režima preverjanja iz CWC z razoroževanja na preprečevanje ponovnega pojava kemičnega orožja,

                        —

                        okrepljena zmogljivost OPCW za spremljanje znanstvenih in tehnoloških dosežkov, pomembnih za CWC,

                        —

                        večja zmogljivost OPCW na področju pomoči in zaščite z namenom boljše osredotočenosti na ponoven pojav kemičnega orožja, tako v smislu preprečevanja kot v smislu odzivanja,

                        —

                        okrepljeno sodelovanje s širšo skupino relevantnih deležnikov,

                        —

                        okrepljene zmogljivosti za spodbujanje sodelovanja med ad hoc skupinami držav pogodbenic.

                  Dejavnosti
            IV.1   Usposabljanje vodilnih delavcev za višje vodstveno osebje, oblikovalce politik in nekdanje štipendiste programa OPCW Associate Programme.
            Projekt je namenjen programu usposabljanja vodilnih delavcev, in sicer kemikov, kemijskih inženirjev in drugih relevantnih strokovnjakov s poslovodnimi nalogami (tudi tistimi glede izvajanja CWC) v panožnih, vladnih in akademskih sektorjih v državah pogodbenicah OPCW z razvijajočimi se in tranzitnimi ekonomijami, da bi jim omogočili možnost razvoja poglobljenega znanja in vodstvenih spretnosti na področju integriranega upravljanja kemikalij, ki med drugim zajema tudi varnost, zaščito in trajnostne rešitve v kemijski industriji.
            IV.2   Projekt sodelovanja laboratorijev
            Razlog za uvedbo pobude sodelovanja v OPCW je bilo pomanjkanje laboratorijev, potrjenih za opravljanje analiz kemikalij v okviru režima CWC (laboratoriji, ki jih je imenovala OPCW), v nekaterih regijah, kot sta Afrika in skupina latinskoameriških in karibskih držav. Pravila sodelovanja v pobudi so skupaj s cilji in načinom delovanja opisana v dopisu S/1397/2016 z dne 14. julija 2016, ki ga je pripravil tehnični sekretariat. Iz dopisa je razvidno, da so lahko v projekte vključene raznovrstne dejavnosti, pri katerih sodeluje en laboratorij, ki je deležen pomoči, in en laboratorij, ki pomaga; take dejavnosti so na primer obiski osebja obeh strani (usposabljanje in mentorstvo), podpora sodelovanju laboratorijev, ki so deležni pomoči, v preskusih strokovne usposobljenosti v okviru OPCW ter podpora za prenos opreme in za skupne raziskave.
            IV.3   Forum za ženske o uporabi kemije v miroljubne namene ter osnovni tečaj za kemičarke, namenjen razvoju analitičnih sposobnosti
            Tehnični sekretariat OPCW bo na svojem sedežu organiziral forum za ženske o uporabi kemije v miroljubne namene ter osnovni tečaj za kemičarke, namenjen razvoju analitičnih sposobnosti. Države pogodbenice OPCW bodo imenovale strokovnjake, udeleženci pa bodo izbrani na podlagi kvalifikacij, geografske porazdelitve in zastopanosti spolov.
            IV.4   Izobraževalni program za mlade o uporabi kemije v miroljubne namene
            Na podlagi programov za krepitev zmogljivosti, ki jih organizira tehnični sekretariat OPCW, so nacionalni organi držav članic zaprosili za prilagojen program za izobraževanje in ozaveščanje o varnem ravnanju s kemikalijami, namenjen mladim/študentom v šolah/na univerzah v kontekstu uporabe kemije v miroljubne namene. Ta program je prva pobuda za mlade/študente o spodbujanju uporabe kemije v miroljubne namene; usposabljanje bo možnost za sodelovanje med strokovnjaki in študenti, na podlagi katerega lahko nastanejo videoposnetki in brošure, ki se lahko razdelijo akademskim ustanovam/šolam v državah pogodbenicah OPCW.
            IV.5   Tečaj za razvoj analitičnih sposobnosti, namenjen kemikom analitikom v afriških državah članicah
            Zaradi dejavnosti, ki jih trenutno izvajajo nedržavni akterji v afriški regiji, bi bilo nujno treba izboljšati laboratorijske zmogljivosti v vsej regiji, in to v zvezi z analizo snovi, povezanih s CWC. Tečaj je namenjen temu, da se kvalificiranim kemikom analitikom pri analiziranju kemikalij, povezanih s CWC, pomaga pridobiti dodatne izkušnje ter praktična znanja in spretnosti.
            IV.6   Varno ravnanje s kemikalijami za afriške države pogodbenice
            Kemijska industrija pomembno prispeva k trajnostnemu razvoju v Afriki. Po napovedih afriškega poročila o pregledu glede kemikalij („Africa Review Report on Chemicals“), ki ga je pripravila ekonomska komisija Združenih narodov za Afriko, bo kemijska industrija v Afriki v prihodnjih letih še zrasla. Njen razvoj bo obenem sprožil vrsto vprašanj glede varnega ravnanja s kemikalijami in uporabe kemije v miroljubne namene za socialno-ekonomski razvoj, ki se lahko razrešijo z doslednim in učinkovitim izvajanjem CWC. S programom naj bi relevantnim deležnikom pomagali obogatiti znanje in ustrezne spretnosti ter jim omogočiti pridobivanje znanja na področju ocenjevanja kemičnih nevarnosti in metod njihovega omejevanja.
            Projekt V – Vsesplošna uporaba in ozaveščanje
            Cilji

                        —

                        Okrepiti sodelovanje s širšo skupino relevantnih deležnikov,

                        —

                        povečati prizadevanja OPCW, da se doseže vsesplošna uporaba,

                        —

                        prispevati k doslednemu, učinkovitemu in nediskriminatornemu izvajanju vseh določb CWC.

                  Namen

                        —

                        Po potrebi izboljšati poznavanje in razumevanje OPCW in CWC med študenti in učitelji ter drugimi skupinami,

                        —

                        okrepiti prepoznavnost OPCW in pojasniti delovanje te organizacije širši javnosti,

                        —

                        izboljšati načine za doseganje čim širšega občinstva, zlasti med akterji, ki niso del stroke,

                        —

                        izboljšati ozaveščenost o OPCW in CWC med mladimi v izbranih državah ali regijah,

                        —

                        spodbujati večje sodelovanje držav, ki niso pogodbenice CWC, pri dejavnostih OPCW in povečano razumevanje CWC in njenih koristi s strani teh držav,

                        —

                        deležnike poglobljeno vključevati v vsebinska vprašanja, s katerimi se OPCW sooča v obdobju institucionalne tranzicije.

                  Rezultati

                        —

                        Okrepljeno sodelovanje s širšo skupino relevantnih deležnikov,

                        —

                        večja prizadevanja OPCW, da se doseže vsesplošna uporaba.

                  Dejavnosti
            V.1   Razvoj modulov e-učenja
            Namen tega projekta je uporabiti specialistično strokovno znanje za e-učenje, s katerim bi tehničnemu sekretariatu OPCW pomagali opredeliti skupni pristop k njegovi ponudbi e-učenja za oblikovanje in izvedbo novih modulov e-učenja. Vsebina modulov bo določena na podlagi poročila svetovalnega odbora za izobraževanje in informiranje, namenjenega generalnemu direktorju OPCW, in razprave o priporočilih svetovalnega odbora, temelječe na navedenem poročilu.
            V.2   Prevod in razširjanje orodij in gradiva za izobraževanje in ozaveščanje
            Svetovalni odbor se je v prvih dveh letih delovanja večkrat zavzel za to, da bi bilo več gradiva za izobraževanje in ozaveščanje na voljo v vseh šestih uradnih jezikih OPCW, torej poleg angleščine še v francoščini, španščini, ruščini, kitajščini in arabščini. Orodja in gradiva za izobraževanje in ozaveščanje so običajno v angleščini, zaradi česar jih še zdaleč ne uporablja toliko deležnikov na svetovni ravni, kot bi jih lahko. Da bi bolj razširili gradivo za izobraževanje in ozaveščanje, zlasti za specifične skupine deležnikov, bi ga bilo treba prevesti.
            V.3   Podpora nevladnim organizacijam pri sodelovanju v dejavnostih OPCW
            V okviru tega projekta naj bi za udeležbo na letnem zasedanju Konference držav pogodbenic v letih 2019 in 2020 sponzorirali kvalificirane predstavnike nevladnih organizacij (NVO), pri čemer bi prednost imeli kandidati iz gospodarstev v razvoju ali tranziciji.
            V.4   Dogodki ob robu konference držav pogodbenic
            V času programa bodo potekali trije stranski dogodki, po eden na vsakem letnem zasedanju Konference držav pogodbenic. S sredstvi Unije se lahko pokrijejo potni stroški največ treh strokovnjakov/uradnikov iz držav upravičenk.
            Projekt VI – Izvajanje na nacionalni ravni
            Cilji

                        —

                        Krepitev in ohranjanje zmogljivosti držav pogodbenic in njihovih nacionalnih organov za dosledno izpolnjevanje vseh obveznosti v okviru CWC.

                  Namen

                        —

                        Relevantni deležniki bolje razumejo in poznajo CWC ter imajo večjo vlogo in bolj sodelujejo v prizadevanjih za nacionalno izvajanje,

                        —

                        cariniki sodelujočih držav pogodbenic bolje poznajo in lahko učinkoviteje opravljajo svoje naloge glede uvoza/izvoza kemikalij s seznama ter se bolje usklajujejo z nacionalnimi organi,

                        —

                        relevantni deležniki imajo na voljo točne in posodobljene informacije, potrebne za učinkovito usposabljanje,

                        —

                        agencije/organi, ki bi lahko podprli izvajanje CWC, so se dogovorili o kratkoročnem načrtu za vzpostavitev medsebojnih sinergij.

                  Rezultati

                        —

                        Okrepljena zmogljivost držav pogodbenic za učinkovito nacionalno izvajanje,

                        —

                        večje število držav pogodbenic, ki so zmožne učinkovitega nacionalnega izvajanja, tako na kvantitativni kot kvalitativni ravni,

                        —

                        okrepljena razumevanje in ozaveščenost nacionalnih organov glede vprašanj, povezanih s CWC, za dobro sodelovanje in podporo,

                        —

                        večje število držav pogodbenic, ki so zmožne obravnavati in pripraviti osnutek zakonodaje za kasnejšo odobritev,

                        —

                        učinkovito delovanje carinskih organov, ki nadzirajo in spremljajo trgovino s kemikalijami.

                  Dejavnosti
            VI.1   Globalni forum deležnikov
            V okviru tega projekta naj bi organizirali globalni forum deležnikov med ključnimi nacionalnimi deležniki za spodbujanje pomembnosti izvajanja CWC preko sprejemanja nacionalne izvedbene zakonodaje.
            Projekt VII – Znanost in tehnologija
            Cilji

                        —

                        Generalnemu direktorju OPCW omogočiti, da Konferenci držav pogodbenic, Izvršnemu svetu OPCW ali državam pogodbenicam svetuje in predloži priporočila s področja znanosti in tehnologije, ki zadevajo CWC.

                  Namen

                        —

                        V vmesnem obdobju med četrtim in petim zasedanjem Konference o pregledu izvajanja Konvencije dati smernice za dejavnosti OPCW, povezane z znanostjo in tehnologijo,

                        —

                        generalnemu direktorju OPCW omogočiti, da organom OPCW za oblikovanje politike in državam pogodbenicam zagotavlja ciljne nasvete s področja znanosti in tehnologije, ki zadevajo CWC,

                        —

                        zbrati večjo skupino znanstvenikov, ki so na voljo OPCW, in izboljšati mehanizme za spremljanje razvoja tehnologij za spremljanje kemikalij in informacijskih orodij za analizo kompleksnih podatkovnih naborov, ki vsebujejo kemične podatke,

                        —

                        vzpostaviti in ohranjati mrežo deležnikov, ki niso del stroke, ki bi lahko dopolnjevali delo znanstvenikov, s katerimi sodeluje OPCW, pri presoji vseh vidikov novosti v znanosti in tehnologiji, da bi lahko zagotovili celovitejše svetovanje na področju znanosti in tehnologije ter njunih posledic.

                  Rezultati

                        —

                        Podpora za prerazporeditev režima preverjanja iz CWC z razoroževanja na preprečevanje ponovnega pojava kemičnega orožja,

                        —

                        večja zmogljivost OPCW za izvajanje izrednih operacij,

                        —

                        okrepljena zmogljivost OPCW za spremljanje znanstvenih in tehnoloških dosežkov, pomembnih za CWC,

                        —

                        večja zmogljivost OPCW na področju pomoči in zaščite z namenom boljše osredotočenosti na ponoven pojav kemičnega orožja, tako v smislu preprečevanja kot v smislu odzivanja,

                        —

                        okrepljen razvoj zmogljivosti za nacionalno izvajanje in mednarodno sodelovanje,

                        —

                        poglobljeno in trajnostno sodelovanje z drugimi mednarodnimi organizacijami,

                        —

                        okrepljeno sodelovanje s širšo skupino relevantnih deležnikov,

                        —

                        OPCW ostaja globalni vir znanja in izkušenj na področju kemičnega orožja,

                        —

                        okrepljene zmogljivosti za spodbujanje sodelovanja med ad hoc skupinami držav pogodbenic.

                  Dejavnosti
            VII.1   Sestavljanje seznama rastlinskih biomarkerjev
            V okviru tega projekta bo razvit „izziv za javnost“, da bi na ta način vključili ustrezne strokovnjake iz različnih znanstvenih strok in oblikovali referenčni nabor geografsko reprezentativnih rastlin, ki so uporabne za odkrivanje izpostavljenosti strupenim kemikalijam (s kemijsko analizo in/ali pomembno fenotipsko spremembo).
            VII.2   Podpora začasnim delovnim skupinam znanstvenega svetovalnega odbora OPCW
            Znanstveni svetovalni odbor lahko na zahtevo generalnega sekretarja OPCW ustanovi začasne delovne skupine, ki bodo po vsebinski plati obravnavale specifična znanstvena in tehnološka vprašanja. Ta projekt bo prispeval k vzpostavitvi začasne delovne skupine za raziskovalno znanost in tehnologijo ter uvedbi drugih začasnih delovnih skupin na podlagi potreb, identificiranih na četrtem zasedanju Konference o pregledu leta 2018.


title: Sklep Sveta (EU) 2019/577 z dne 8. aprila 2019 o imenovanju nadomestnega člana Odbora regij na predlog Republike Ciper

text:
                  11.4.2019

                  SL

                  Uradni list Evropske unije

                  L 100/42

         SKLEP SVETA (EU) 2019/577
         z dne 8. aprila 2019
         o imenovanju nadomestnega člana Odbora regij na predlog Republike Ciper
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 305 Pogodbe,
         ob upoštevanju predloga ciprske vlade,
         ob upoštevanju naslednjega:

                     (1)

                     Svet je 26. januarja 2015, 5. februarja 2015 in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020. Stavros JEROLACITIS je 26. julija 2016 s Sklepom Sveta (EU) 2016/1233 (4) kot nadomestni član zamenjal Kiriakosa HADZITOFISA. Kiprianos ANDRONIKU je 5. maja 2017 s Sklepom Sveta (EU) 2017/799 (5) kot nadomestni član zamenjal Stavrosa JEROLACITISA.

                     (2)

                     Zaradi konca mandata Kiprianosa ANDRONIKUJA se je sprostilo mesto nadomestnega člana Odbora regij –

               SPREJEL NASLEDNJI SKLEP:

            Člen 1
            Za preostanek mandata se za nadomestnega člana Odbora regij imenuje:

                        —

                        Kiriakos KSIDIAS, Mayor of Yermasoyia Municipality.

            Člen 2
            Ta sklep začne veljati na dan sprejetja.

            V Luxembourgu, dne 8. aprila 2019

                  Za Svet

                  Predsednica

               F. MOGHERINI

            (1)  Sklep Sveta (EU) 2015/116 z dne 26. januarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 20, 27.1.2015, str. 42).

            (2)  Sklep Sveta (EU) 2015/190 z dne 5. februarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 31, 7.2.2015, str. 25).

            (3)  Sklep Sveta (EU) 2015/994 z dne 23. junija 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 159, 25.6.2015, str. 70).

            (4)  Sklep Sveta (EU) 2016/1233 z dne 26. julija 2016 o imenovanju člana in nadomestnega člana Odbora regij na predlog Republike Ciper (UL L 202, 28.7.2016, str. 41).

            (5)  Sklep Sveta (EU) 2017/799 z dne 5. maja 2017 o imenovanju treh članov in dveh nadomestnih članov Odbora regij na predlog Cipra (UL L 120, 11.5.2017, str. 20).


Odločba Komisije z dne 17/04/2019 o razglasitvi združljivosti koncentracije s skupnim trgom (Zadeva št. COMP/M.9305 - Sev.en Energy AG / China Huaneng Group Co., Ltd. / InterGen N.V.) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 16/04/2019 o razglasitvi združljivosti koncentracije s skupnim trgom (Zadeva št. COMP/M.9322 - Vista / TA Associates / Aptean Inc. / Yaletown Acquiror S.à.r.l.) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (EU) 2019/792 z dne 13. maja 2019 o tem, da se Evropski komisiji – Uradu za vodenje in plačevanje posameznih pravic (PMO) – zaupa izvajanje nekaterih pooblastil, prenesenih na organ za imenovanja in organ za sklepanje pogodb o zaposlitvi

text:
                  17.5.2019

                  SL

                  Uradni list Evropske unije

                  L 129/3

         SKLEP SVETA (EU) 2019/792
         z dne 13. maja 2019
         o tem, da se Evropski komisiji – Uradu za vodenje in plačevanje posameznih pravic (PMO) – zaupa izvajanje nekaterih pooblastil, prenesenih na organ za imenovanja in organ za sklepanje pogodb o zaposlitvi
         SVET EVROPSKE UNIJE JE –
         ob upoštevanju Kadrovskih predpisov za uradnike Evropske unije in Pogojev za zaposlitev drugih uslužbencev Evropske unije, določenih v Uredbi Sveta (EGS, Euratom, ESPJ) št. 259/68 (1), ter zlasti člena 2(2) navedenih kadrovskih predpisov in člena 6 navedenih pogojev za zaposlitev,
         ob upoštevanju Sklepa Sveta (EU) 2017/262 z dne 6. februarja 2017 o določitvi organa za imenovanje in organa za sklepanje pogodb o zaposlitvi generalnega sekretariata Sveta ter razveljavitvi Sklepa 2013/811/EU (2),
         ob upoštevanju naslednjega:

                     (1)

                     Urad za vodenje in plačevanje posameznih pravic (v nadaljnjem besedilu: PMO) Evropske komisije je pristojen za vodenje in plačevanje individualnih finančnih pravic osebja Evropske komisije, na podlagi sporazumov o ravni služb pa tudi osebja nekaterih drugih institucij in organov Unije. Kar zadeva osebje generalnega sekretariata Sveta, je PMO pristojen za vodenje in plačevanje pokojninskih pravic ter dajatev iz zdravstvenega zavarovanja. Na teh področjih PMO izvaja pooblastila organa za imenovanja in organa za sklepanje pogodb o zaposlitvi, razen ko gre za reševanje individualnih pritožb v zvezi z dajatvami iz zdravstvenega zavarovanja. PMO zagotavlja tudi vse več drugih storitev in daje generalnemu sekretariatu Sveta na voljo svoja IT orodja.

                     (2)

                     Upravljanje individualnih pravic s strani enega samega specializiranega organa se je izkazalo za bolj smotrno in stroškovno učinkovito. Zagotavlja, da se kadrovski predpisi za uradnike Evropske unije (v nadaljnjem besedilu: kadrovski predpisi) in pogoji za zaposlitev drugih uslužbencev Evropske unije (v nadaljnjem besedilu: pogoji za zaposlitev) po institucijah uporabljajo enotno, s tem pa zagotavlja enako obravnavo in izboljšuje pravno varnost za javne uslužbence Unije. Prav tako omogoča nadaljnjo poenostavitev administracije in medinstitucionalno sodelovanje.

                     (3)

                     V tem okviru bi morala generalni sekretariat Sveta in PMO podpisati sporazum na ravni služb, s katerim se obseg storitev, ki jih zagotavlja PMO, razširi na vodenje in plačevanje individualnih denarnih pravic osebja prek IT orodja Sysper, ki se uporablja za upravljanje človeških virov. Za zagotovitev pravilnega delovanja sporazuma bi bilo treba izvajanje ustreznih pooblastil, prenesenih na organ za imenovanja in organ za sklepanje pogodb o zaposlitvi za osebje generalnega sekretariata Sveta, zaupati Evropski komisiji (PMO). Ker novi sporazum o ravni storitve nadomešča prejšnji sporazum na ravni služb o pokojninskih pravicah, nadomestilih za brezposelnost in drugih pravicah po prenehanju zaposlitve, bi bilo poleg tega treba potrditi, da ima PMO pooblastila za to področje.

                     (4)

                     V začetnem prehodnem obdobju po prehodu na Sysper bi moralo biti organu za imenovanja in organu za sklepanje pogodb o zaposlitvi Sveta omogočeno izvajanje pooblastil v zvezi z osebjem generalnega sekretariata Sveta, kadar bi PMO pravila o individualnih pravicah morda lahko razlagal drugače kot generalnega sekretariata Sveta pred prehodom na Sysper, ta različna razlaga pa bi bila v škodo osebju generalnega sekretariata Sveta –

               SPREJEL NASLEDNJI SKLEP:

            Člen 1

               1.   Brez poseganja v odstavek 2 tega člena se izvajanje pooblastil, prenesenih s kadrovskimi predpisi na organ za imenovanja in s pogoji za zaposlitev na organ za sklepanje pogodb o zaposlitvi, kar zadeva osebje generalnega sekretariata Sveta, zaupa Evropski komisiji – Uradu za vodenje in plačevanje posameznih pravic (PMO) – v zvezi z uporabo naslednjega:

                           (a)

                           kar zadeva individualne pravice:

                                       —

                                       členi 67 do 69, 71, 74 in 75 kadrovskih predpisov ter členi 1 do 13 in 17 Priloge VII h kadrovskim predpisom,

                                       —

                                       členi 19 do 27, 29, 92, 93, 94 in 97 pogojev za zaposlitev;

                           (b)

                           kar zadeva pokojnine in druge pravice po prenehanju zaposlitve:

                                       —

                                       člena 70 in 77, drugi, tretji in četrti odstavek člena 78 ter členi 79, 80, 81, 81a in 82 kadrovskih predpisov, Priloga IV h kadrovskim predpisom, člen 4 Priloge IVa h kadrovskim predpisom, členi 2 do 12, člen 13(1), prvi in tretji odstavek člena 14 ter členi 17 do 34 in 40 do 44 Priloge VIII h kadrovskim predpisom ter členi 20 do 28 Priloge XIII h kadrovskim predpisom,

                                       —

                                       člen 31, člen 33 (1), členi 34 do 40 in 43, prvi odstavek člena 44, člena 99 ter 101, člen 102 (2) in členi 103 do 110 in 113 do 116 pogojev za zaposlitev;

                           (c)

                           kar zadeva nadomestila za brezposelnost – člena 28a in 96 pogojev za zaposlitev;

                           (d)

                           kar zadeva izterjavo preplačil, izvedenih na podlagi določb iz točk (a) do (c) tega odstavka:

                                       —

                                       člen 85 kadrovskih predpisov in člen 46 Priloge VIII h kadrovskim predpisom,

                                       —

                                       drugi odstavek člena 44, člen 45, člen 114 (2) in člen 116 pogojev za zaposlitev.

               2.   PMO do 31. decembra 2021 obvesti organ za imenovanja ali organ za sklepanje pogodb Sveta o vsaki morebitni pritožbi, ki bi bila vložena na podlagi člena 90(2) kadrovskih predpisov ali členov 46 in 117 pogojev za zaposlitev zoper odločitev, ki bi zadevala člana osebja generalnega sekretariata Sveta, sprejeto na podlagi točke (a) odstavka 1 tega člena, in z informacijami o tem, kakšen naj bi bil odgovor. Če v posameznem primeru tako zahteva organ za imenovanje ali organ za sklepanje pogodb Sveta, se PMO odreče izvajanju pooblastil, prenesenih nanj na podlagi odstavka 1 tega člena, in v tem primeru svoja pooblastila uresničuje organ za imenovanja ali organ za sklepanje pogodb Sveta.

            Člen 2
            Ta sklep začne veljati na dan objave v Uradnem listu Evropske unije.

            V Bruslju, 13. maja 2019

                  Za Svet

                  Predsednica

               F. MOGHERINI

            (1)  UL L 56, 4.3.1968, str. 1.

            (2)  UL L 39, 16.2.2017, str. 4.


Odločba Komisije z dne 24/05/2019 o razglasitvi združljivosti koncentracije s skupnim trgom (Zadeva št. COMP/M.9307 - Anschutz Entertainment Group, Inc. / Onex Corporation) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 19/06/2019 o razglasitvi združljivosti koncentracije s skupnim trgom (Zadeva št. COMP/M.9373 - PAI Partners S.A.S / Areas Worldwide S.A) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (EU) 2019/1121 z dne 25. junija 2019 o podpisu, v imenu Evropske unije, Sporazuma o prosti trgovini med Evropsko unijo in Socialistično republiko Vietnam

text:
                  2.7.2019

                  SL

                  Uradni list Evropske unije

                  L 177/1

         SKLEP SVETA (EU) 2019/1121
         z dne 25. junija 2019
         o podpisu, v imenu Evropske unije, Sporazuma o prosti trgovini med Evropsko unijo in Socialistično republiko Vietnam
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti člena 91(1), člena 100(2) in prvega pododstavka člena 207(4) v povezavi s členom 218(5) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Svet je 23. aprila 2007 pooblastil Komisijo za pogajanja o sporazumu o prosti trgovini z državami članicami Združenja držav jugovzhodne Azije (v nadaljnjem besedilu: združenje ASEAN). To pooblastilo je omogočalo tudi dvostranska pogajanja.

                     (2)

                     Svet je 22. decembra 2009 pooblastil Komisijo za začetek dvostranskih pogajanj o sporazumih o prosti trgovini s posameznimi državami članicami združenja ASEAN. Komisija je junija 2012 začela dvostranska pogajanja o sporazumu o prosti trgovini z Vietnamom, ki naj bi bila izvedena v skladu z obstoječimi pogajalskimi smernicami.

                     (3)

                     Pogajanja o Sporazumu o prosti trgovini med Evropsko unijo in Socialistično republiko Vietnam (v nadaljnjem besedilu: Sporazum) so zaključena.

                     (4)

                     Sporazum bi bilo treba podpisati v imenu Unije s pridržkom njegove poznejše sklenitve –

               SPREJEL NASLEDNJI SKLEP:

            Člen 1
            Podpis, v imenu Unije, Sporazuma o prosti trgovini med Evropsko unijo in Socialistično republiko Vietnam (v nadaljnjem besedilu: Sporazum) se odobri s pridržkom sklenitve navedenega sporazuma (1).

            Člen 2
            Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije.

            Člen 3
            Ta sklep začne veljati na dan sprejetja.

            V Luxembourgu, 25. junija 2019

                  Za Svet

                  Predsednik

               A. ANTON

            (1)  Besedilo Sporazuma se objavi skupaj s sklepom o sklenitvi Sporazuma.


title: Sklep Sveta (EU) 2019/1191 z dne 8. julija 2019 o stališču, ki se v imenu Evropske unije zavzame v Skupnem odboru EGP glede spremembe Protokola 31 k Sporazumu EGP o sodelovanju na posebnih področjih, za katera ne veljajo štiri temeljne svobode (Proračunska vrstica 04 03 01 03 – Prosti pretok delavcev, uskladitev sistemov socialne varnosti in ukrepov, ki se nanašajo na migrante, vključno z migranti iz tretjih držav) (Besedilo velja za EGP.)

text:
                  12.7.2019

                  SL

                  Uradni list Evropske unije

                  L 187/33

         SKLEP SVETA (EU) 2019/1191
         z dne 8. julija 2019
         o stališču, ki se v imenu Evropske unije zavzame v Skupnem odboru EGP glede spremembe Protokola 31 k Sporazumu EGP o sodelovanju na posebnih področjih, za katera ne veljajo štiri temeljne svobode (Proračunska vrstica 04 03 01 03 – Prosti pretok delavcev, uskladitev sistemov socialne varnosti in ukrepov, ki se nanašajo na migrante, vključno z migranti iz tretjih držav)
         (Besedilo velja za EGP)
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti členov 46 in 48 v povezavi s členom 218(9) Pogodbe,
         ob upoštevanju Uredbe Sveta (ES) št. 2894/94 z dne 28. novembra 1994 o pravilih za izvajanje Sporazuma o Evropskem gospodarskem prostoru (1) in zlasti člena 1(3) Uredbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Sporazum o Evropskem gospodarskem prostoru (2) (v nadaljnjem besedilu: Sporazum EGP) je začel veljati 1. januarja 1994.

                     (2)

                     V skladu s členom 98 Sporazuma EGP se lahko Skupni odbor EGP med drugim odloči spremeniti Protokol 31 k Sporazumu EGP.

                     (3)

                     Protokol 31 k Sporazumu EGP vsebuje posebne določbe o sodelovanju na posebnih področjih, za katera ne veljajo štiri temeljne svobode.

                     (4)

                     Primerno je, da pogodbenice Sporazuma EGP še naprej sodelujejo pri ukrepih Unije, ki se financirajo iz splošnega proračuna Evropske unije, v zvezi s prostim pretokom delavcev, uskladitvijo sistemov socialne varnosti in ukrepi, ki se nanašajo na migrante, vključno z migranti iz tretjih držav.

                     (5)

                     Protokol 31 k Sporazumu EGP bi bilo zato treba spremeniti, da se to razširjeno sodelovanje omogoči od 1. januarja 2019.

                     (6)

                     Stališče Unije v Skupnem odboru EGP bi zato moralo temeljiti na priloženem osnutku sklepa –

               SPREJEL NASLEDNJI SKLEP:

            Člen 1
            Stališče, ki se v imenu Unije zavzame v Skupnem odboru EGP glede predlagane spremembe Protokola 31 k Sporazumu EGP, o sodelovanju na posebnih področjih, za katera ne veljajo štiri temeljne svobode, temelji na osnutku sklepa Skupnega odbora EGP, priloženem temu sklepu.

            Člen 2
            Ta sklep začne veljati na dan sprejetja.

            V Bruslju, 8. julija 2019

                  Za Svet

                  Predsednica

               A.-K. PEKONEN

            (1)  UL L 305, 30.11.1994, str. 6.

            (2)  UL L 1, 3.1.1994, str. 3.

            OSNUTEK
            SKLEP SKUPNEGA ODBORA EGP št. …/2019
            z dne …
            o spremembi Protokola 31 k Sporazumu EGP o sodelovanju na posebnih področjih, za katera ne veljajo štiri temeljne svobode
            SKUPNI ODBOR EGP JE –
            ob upoštevanju Sporazuma o Evropskem gospodarskem prostoru (v nadaljnjem besedilu: Sporazum EGP) ter zlasti členov 86 in 98 Sporazuma EGP,
            ob upoštevanju naslednjega:

                        (1)

                        Primerno je, da pogodbenice Sporazuma EGP še naprej sodelujejo pri ukrepih Unije, ki se financirajo iz splošnega proračuna Evropske unije, v zvezi s prostim pretokom delavcev, uskladitvijo sistemov socialne varnosti in ukrepi, ki se nanašajo na migrante, vključno z migranti iz tretjih držav.

                        (2)

                        Protokol 31 k Sporazumu EGP bi bilo zato treba spremeniti, da se to razširjeno sodelovanje omogoči od 1. januarja 2019 –

                  SPREJEL NASLEDNJI SKLEP:

               Člen 1
               V odstavkih 5 in 13 člena 5 Protokola 31 k Sporazumu EGP se besedilo „in 2018“ nadomesti z besedilom „, 2018 in 2019“.

               Člen 2
               Ta sklep začne veljati dan po predložitvi zadnjega uradnega obvestila v skladu s členom 103(1) Sporazuma EGP (*1).
               Uporablja se od 1. januarja 2019.

               Člen 3
               Ta sklep se objavi v sklopu EGP Uradnega lista Evropske unije in Dopolnilu EGP k Uradnemu listu Evropske unije.

               V Bruslju,

                     Za Skupni odbor EGP

                     Predsednik

                     Sekretarja Skupnega odbora EGP

               (*1)  [Navedena ni nobena ustavna zahteva.] [Navedene so ustavne zahteve.]


title: Sklep Sveta (EU) 2019/1215 z dne 15. julija 2019 o imenovanju treh članov in treh nadomestnih članov Odbora regij na predlog Kraljevine Belgije

text:
                  18.7.2019

                  SL

                  Uradni list Evropske unije

                  L 192/24

         SKLEP SVETA (EU) 2019/1215
         z dne 15. julija 2019
         o imenovanju treh članov in treh nadomestnih članov Odbora regij na predlog Kraljevine Belgije
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 305 Pogodbe,
         ob upoštevanju predloga belgijske vlade,
         ob upoštevanju naslednjega:

                     (1)

                     Svet je 26. januarja 2015, 5. februarja 2015 in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020. Marc HENDRICKX je 6. novembra 2017 s Sklepom Sveta (EU) 2017/1999 (4) kot član zamenjal Jeana-Françoisa ISTASSEJA, Jan VAN ESBROECK pa kot nadomestni član Marca HENDRICKXA.

                     (2)

                     Zaradi konca mandatov, na podlagi katerih so bili predlagani Marc HENDRICKX (Lid van het Vlaams Parlement), Karim VAN OVERMEIRE (Vlaams Volksvertegenwoordiger) in Jan DURNEZ (Vlaams Volksvertegenwoordiger), so se sprostila tri mesta članov Odbora regij.

                     (3)

                     Zaradi konca mandatov, na podlagi katerih so bili predlagani Jan VAN ESBROECK (Lid van het Vlaams Parlement), Rik DAEMS (Vlaams Volksvertegenwoordiger) in Wouter VAN BESIEN (Vlaams Volksvertegenwoordiger), so se sprostila tri mesta nadomestnih članov Odbora regij –

               SPREJEL NASLEDNJI SKLEP:

            Člen 1
            Za preostanek mandata, ki se izteče 25. januarja 2020, se v Odbor regij imenujejo:

                        (a)

                        za člane:

                                    —

                                    Marc HENDRICKX, gemeenteraadslid Mechelen (sprememba mandata),

                                    —

                                    Karim VAN OVERMEIRE, gemeenteraadslid Aalst (sprememba mandata),

                                    —

                                    Jan DURNEZ, co-voorzitter van de EGTS West-Vlaanderen / Flandre-Dunkerque-Côte d'O (sprememba mandata),

                              ter

                        (b)

                        za nadomestne člane:

                                    —

                                    Jan VAN ESBROECK, gemeenteraadslid Kalmthout (sprememba mandata),

                                    —

                                    Rik DAEMS gemeenteraadslid Leuven (sprememba mandata),

                                    —

                                    Wouter VAN BESIEN, gemeenteraadslid Antwerpen (sprememba mandata).

            Člen 2
            Ta sklep začne veljati na dan sprejetja.

            V Bruslju, 15. julija 2019

                  Za Svet

                  Predsednik

               J. LEPPÄ

            (1)  Sklep Sveta (EU) 2015/116 z dne 26. januarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 20, 27.1.2015, str. 42).

            (2)  Sklep Sveta (EU) 2015/190 z dne 5. februarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 31, 7.2.2015, str. 25).

            (3)  Sklep Sveta (EU) 2015/994 z dne 23. junija 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 159, 25.6.2015, str. 70).

            (4)  Sklep Sveta (EU) 2017/1999 z dne 6. novembra 2017 o imenovanju člana in dveh nadomestnih članov Odbora regij na predlog Kraljevine Belgije (UL L 289, 8.11.2017, str. 8).